
FORSLAG TIL STANDARDFORRETNINGSORDEN FOR [HOVEDOMRÅDETS] SAMARBEJDSUDVALG (FSU)

Under henvisning til statens samarbejdsaftale af 7. juni 2011 fastsættes følgende forretningsorden:
1. Regelgrundlag

§ 1: FSU udøver sin virksomhed i overensstemmelse med de til enhver tid gældende regler om samarbejde og samarbejdsudvalg i statens virksomheder og institutioner, for tiden ”Cirkulære af 1. juni 2011 om aftale om samarbejde og samarbejdsudvalg i statens virksomheder og institutioner” (herefter kaldet Samarbejdsaftalen).
2. FSU’s opgaver

§ 2: FSU’s opgaver fremgår af Samarbejdsaftalens §§ 2, 3, 4 og 5. Der henvises endvidere til samarbejdsaftale for Aarhus Universitet.
3. FSU’s sammensætning

§ 3: FSU består af ledelsesrepræsentanter og medarbejderrepræsentanter.

Antallet af pladser fastsættes ved aftale mellem ledelsen og de forhandlingsberettigede personaleorganisationsrepræsentanter. Dog kan FSU maksimalt bestå af 10 medarbejderrepræsentanter og 5 ledelsesrepræsentanter - 15 medlemmer i alt.

Er der flere forhandlingsberettigede organisationer på hovedområdet, fastsættes fordelingen mellem organisationerne ved aftale mellem disse.

Stk. 2: Dekanen er formand for FSU og udpeger de øvrige ledelsesrepræsentanter samt suppleanter for disse blandt de medarbejdere, der har ledelsesbeføjelser.

Stk. 3: Medarbejderrepræsentanterne og suppleanterne for disse udpeges af de forhandlingsberettigede personaleorganisationer, så vidt muligt blandt de anmeldte tillidsrepræsentanter. Det meddeles skriftligt til ledelsen, hvem der er udpeget,

Stk. 4: FSU’s næstformand vælges af medarbejderrepræsentanterne en periode på 2 år. Første gang for perioden 1. marts 2012 til og med 28. februar 2014. Ved forfald over 3 måneder skal der udpeges ny næstformand.

Stk. 5: Medlemmerne og suppleanterne udpeges ligeledes for en periode på 2 år. Første gang for perioden 1. marts 2012 til og med 28. februar 2014. En udpegning bortfalder, når grundlaget for udpegningen ikke længere er til stede.
4. Formandskabet

§ 4: Formand og næstformand udarbejder i fællesskab dagsorden for møderne

Stk. 2: Medarbejderrepræsentanterne meddeler inden 14 dage før 1. møde efter nyvalg, hvem de har valgt til næstformand.
5. Mødeledelse
§ 5: Møderne ledes af formanden - i dennes fravær af næstformanden. Er såvel formand som næstformand fraværende, aflyser sekretæren mødet og et nyt møde berammes.
Stk. 2: Det er mødeleders opgave at sikre, at dagsordenen overholdes, at alle synspunkter kommer frem og at der bliver konkluderet på punkterne.
6. Mødeafholdelse, formøder og kontaktudvalg

§ 6: Der afholdes 4 ordinære møder om året. Møderne placeres tidsmæssigt efter møderne i HSU.

Stk. 2: På det sidste møde i året fastlægges der en plan for arbejdet i FSU i det kommende år.
Stk. 3: Møderne afholdes i arbejdstiden. Medlemmerne skal have den fornødne tid til rådighed til samarbejdsudvalgsarbejdet.

Stk. 4: Ekstraordinære møder afholdes, når formanden finder det fornødent, eller hvis næstformanden eller mindst halvdelen af medarbejderrepræsentanterne fremsætter begæring herom til formanden med redegørelse for hvilken sag, der ønskes behandlet.

Stk. 5: Der afholdes formøder efter behov på henholdsvis medarbejderside og ledelsesside

Stk. 6: Der etableres kontaktudvalg efter nærmere aftale. Kontaktudvalget virker vejledende og rådgivende for personalerepræsentanterne i FSU. Kontaktudvalget består af FSU’s medarbejderrepræsentanter samt en repræsentant for hver af de personaleorganisationer, der ikke er repræsenteret i FSU. Endvidere kan suppleanter deltage i kontaktudvalgets møder. 
7. Dagsorden og indkaldelse til møder

§ 7: FSU modtager 2-3 uger før mødet en indkaldelse af punkter til dagsordenen. Forslag til dagsordenspunkter skal ledsages af en motivering af punktet samt præcisering af, hvorledes punktet ønskes behandlet.

Stk. 2: Dagsordenen drøftes i formandskabet ca. 10 dage før mødet og udsendes med nødvendige bilag til medlemmerne senest 7 dage før mødets afholdelse. Dagsordenpunkterne skal være så udførligt beskrevet, at medlemmerne har optimale muligheder for at forberede sig.

Stk. 3: Såfremt særlige grunde gør det påkrævet, kan formanden efter aftale med næstformanden bestemme, at indkaldelse sker med kortere varsel.
Stk. 4: Dagsordenen lægges på relevante elektroniske fora samtidig med udsendelse til udvalgets medlemmer.

Stk. 5: Dagsordenen godkendes endeligt på møde i FSU.
8. Referater

§ 8: Formand og næstformand træffer i fællesskab beslutning om sekretariatsbetjening af udvalget. En medarbejder, som er medlem af udvalget, kan ikke udpeges som sekretær. Der er mulighed for at træffe aftale med AU HR om at varetage sekretariatsbetjening af udvalget.

Stk. 2: Sekretæren udarbejder et referat fra møderne og sender det til medlemmerne snarest muligt og normalt senest 14 dage efter mødets afholdelse.

Stk. 3: Medlemmerne sender inden for en frist på 7 dage eventuelle kommentarer til referatet.
Stk. 4: Når eventuelle rettelser til referatet efter aftale med formand og næstformand er indarbejdet, sendes referatet i sin endelige form til FSU og gøres samtidig tilgængeligt på relevante elektroniske fora.

9. Nedsættelse af underudvalg

§ 9: FSU kan nedsætte midlertidige underudvalg bestående af ledelsesrepræsentanter og medarbejderrepræsentanter. 

Stk. 2: Medlemmer til underudvalg udpeges af FSU.

Stk. 3: FSU fastsætter et kommissorium for sådanne underudvalg. 

10. Indhentning af bistand og vejledning

§ 10: Ved behandling i FSU af specielle spørgsmål, der kræver særlig ekspertise eller indsigt, kan hver af parterne anmode om, at der tilkaldes særligt sagkyndige på det pågældende område fra institutionen for at besvare spørgsmål og rådgive parterne.

Stk. 2: Samarbejdsudvalget kan endvidere indhente bistand og vejledning fra HSU, de berørte faglige organisationer og aftalens centrale partnere.

11. Samarbejde med arbejdsmiljøorganisationen

§ 11: Møderne i FSU og i hovedområdets arbejdsmiljøudvalg søges koordineret tidsmæssigt.

Stk. 2: Der tilstræbes personsammenfald på formandsposten i de to udvalg.

Stk. 3: De to udvalg kan efter behov og nærmere aftale arrangere fælles seminarer om temaer, som går igen i begge udvalg.
12. Gensidig information

§ 12: Det er ledelsens ansvar at sikre, at information og drøftelse sker parallelt til ledelses- og beslutningsstrukturen samt, at information og drøftelse etableres mellem den ledelse, der har kompetencen og medarbejderrepræsentanter for de personalegrupper, der berøres.

Stk. 2: Medarbejderrepræsentanterne skal informere FSU om synspunkter og forhold hos medarbejderne, der har betydning for samarbejdet.

Stk. 3: Det påhviler FSU at sikre, at samtlige medarbejdere løbende holdes orienteret om samarbejdsudvalgets arbejde.

Stk. 4: Ledelsen skal informere om de emner, der nævnes i Samarbejdsaftalens § 3, og informationen skal gives så tidligt og med et så passende indhold, at der kan gennemføres en grundig drøftelse i FSU, således at medarbejdernes synspunkter og forslag kan indgå i grundlaget for ledelsens endelige beslutning.

13. Uddannelse af FSU-medlemmer

§ 13: Nyudpegede medlemmer skal tilbydes et kursus for samarbejdsudvalgsmedlemmer inden for de første 6 måneder efter deres udpegning. Udgiften hertil afholdes af den pågældendes ansættelsessted.

Stk. 2: Universitetet afholder med jævne mellemrum SU-kurser og brush-up kurser, ligesom der arrangeres årlige samarbejdsudvalgsseminarer med aktuelle emner.
14. Tavshedspligt

§ 14: FSU’s medlemmer har den tavshedspligt, der følger af forvaltningslovens regler, f.eks. når en oplysning ved lov eller anden gyldig bestemmelse er betegnet som fortrolig, eller når det i øvrigt er nødvendigt at hemmeligholde den for at varetage væsentlige hensyn til institutionens eller private interesser.

Stk. 2: Bortset fra de tilfælde der er omfattet af tavshedspligten, har medlemmerne pligt til at bidrage til at orientere universitetets øvrige medarbejdere om arbejdet i FSU.
15. Uoverensstemmelse

§ 15: Uoverensstemmelse om fortolkningen af og påstande om brud på samarbejdsaftalens bestemmelser kan af hver af parterne kræves behandlet i hovedsamarbejdsudvalget.

Stk. 2: Opnås der ikke enighed her, forelægges uoverensstemmelsen til afgørelse i Samarbejdsnævnet.
16. Lokale aftaler om udvidelse af medarbejderindflydelsen (MIO)

§ 16: Ledelse og medarbejdere kan for at udbygge samarbejdet lokalt indgå aftale om nedsættelse af et medindflydelsesorgan (MIO) i stedet for samarbejdsudvalget, Der henvises i øvrigt til Samarbejdsaftalens § 7.
17. Lokale aftaler om ændret organisering af arbejdsmiljøarbejdet

§ 17: For at styrke arbejdsmiljøarbejdet kan der aftales en anden organisering af dette arbejde for eksempel ved at sammenlægge samarbejdsudvalget/MIO og arbejdsmiljøudvalget. Der henvises i øvrigt til denne forretningsordens § 11 og Samarbejdsaftalens § 8.
Stk. 2: Ved en sammenlægning skal der udarbejdes en skriftlig aftale, der skal være tilgængelig for de ansatte.

18. Evaluering af FSU’s arbejde

§ 18: FSU evaluerer sit arbejde hvert 2. år.

Stk. 2: Evaluering kan ske ved at anvende et af de værktøjer, som Samarbejdssekretariatet har udarbejdet til formålet.
Stk. 3: Evaluering sker på et møde i FSU og med bistand af udvalgets sekretær, evt. med en repræsentant fra HR.

Stk. 4: Der udarbejdes en opfølgningsplan efter evalueringen.
19. Ikrafttrædelse, ændringer og opsigelse

§ 19: Forretningsordenen træder i kraft umiddelbart efter det møde, hvor FSU har fastsat den.

Stk. 2: Ændringsforslag til enkelte paragraffer skal fremsendes til FSU mindst 1 måned før afholdelse af det møde, hvori ændringen ønskes drøftet.

Stk. 3: Såfremt der sker ændringer i Samarbejdsaftalen, rettes denne forretningsorden i overensstemmelse hermed.

Stk. 4: Hver af parterne kan opsige forretningsordenen med 3 måneders varsel til den første i en måned, hvis forhandling om en ny har fundet sted inden for denne periode.

Stk. 5: Aftalen erstatter tidligere indgåede aftaler.

Vedtaget på møde i FSU den xx.xx. 2012

Aarhus, den xx.xx. 2012

Navn dekan



Navn medarbejder

Formand for FSU


Næstformand for FSU
18. december 2012

Side 1 af 1
10. februar 2012

Side 5 af 6

[image: image1.png][image: image2.png]